Benke László

*Szomorúság*

Anyanyelvembe öltözött képzeletemmel

boldog magyarokat szeretnék látni e tájon.

De örökös veszedelemben hogyan bírjam ki,

hogy ne nagyon fájjon

örökölt és elrontott valóságom és látomásom?

Gugyorászva macskáimmal hideg kályhám előtt

újra és újra emberi melegségre várok,

állati türelemmel, mint ők,

s lelki szemeimmel nézegetem

látomásaim, hazám és a nők

veszendő szépségeit.

Itthon vagyok, macskám magyarul dorombol,

magyarul fázunk; befűthetnék, de magyarul

maholnap nem lehet befűteni sem.

Család és gyerekek helyett

marad a simogatás kegyelme:

hétvégi látogatóm képzelt

és valóságos teste-lelke.

Holnap eljön-e?

Életvégi létem értelmét adná vissza,

ha tőle gyerekem születne.

De élet helyett már csak simogatózhatok,

elégedetlenül, macskám szőrös hátán

és borostás arcomon.

Valamilyen kihalt indiángumóra

emlékeztetek e birodalmi tartományban,

Magyarhonban. – Ki merne itt lenézni engem?

Ki merné megvetni létezésemet?

Kívül esve köreimen

arany fényével sajdul rám két macskaszem.

E rabszolgaföldön egyedül

annyira utáltam sok szabályt,

amennyire a rám szabott magányt,

amelybe mégis beleszoktam.

Senkinek se tennék szemrehányást sorsomért,

se azért, mert nem tudom,

hová lett belőlem a tetterő, akarat, fogadkozás;

irgalom – magamnak legalább.

Így hát csak kérdezem:

miért hull porrá életem?

Míg vagyok, legyen tél

vagy sivatagosítsa renyhe és bolond szél

a földem, mely nem az enyém,

már megint a nagybirtokos ördögé.

Vihetné a lelkem is,

de az nem kell neki,

nem tud vele mihez kezdeni.

Nyelvem is ezer darabra

szaggattatja, tépi, tépeti,

a multikultúra tárlóiba gyűjtve

rabolja Európát, országaink,

magyar lelkünk, emberi jellemünk,

elszívja agyvelőnk,

idegrendszerünket digitálisan csatlakoztatja

a központi számítógéphez

és fordítja birodalma hasznára ellenünk.

A remény apámé s anyámé is

csak egyetlen életre volt,

ők se látták jövőjüket, se unokáikét.

Művelni való édenünket lebírhatatlan erők

törvényesen adják-veszik, gyilkolják is

nemzetileg és nemzetközileg

azóta is, hogy *átok reá*... *nem vívta ki.*

Ahol járok, kelek, vagyok

semmiért ragozom a létigét,

fázom előre is, fájok és gyávulok,

szerelem nélkül nem tudom, hová legyek.

Vérző alkonyatkor, gyakran Nyugat felől

mintha én jönnék felém több alakban

e több nyelven síró tájból,

hegyeken túlról, síkságok szédületéből,

de lehet, hogy már a testvéreimben

jön a veszélyes idegen,

látomásban a valóságom, amputált hazám

és a többször meggyilkolt és feltámadt remény.

Újra hidegen fúj a szél, huzat van, hordja a havat

e forgószínpadon, Észak kíméletlen hozzánk.

Bújnék macskáimhoz, ők pedig hozzám,

ki-kicsurran a könnyem, hagyom,

fagyjon meg borostás arcomon.

Nem jön el már, nem rombol,

nem építi szerelmünket csaló szerelmesem.

A közöny és kietlenség hómezőin

próbálom én is magára hagyni magam,

mint a hóban-fagyban kint rekedteket.

Ők is csak annyit számítanak,

mint bármelyik *„célszerű szegény”.*

Farkasok már nincsenek, nincs értelme

morgolódni, siránkozni, üvölteni se,

ócska korcsok közt alig van élni kedvem,

maholnap embernek sem tarthatom magam.

Akár mámorodva, akár józanul

ha mégis felüvöltök néha,

magamra is rálegyinthetek,

s megyek tovább csöndesen hasadozva,

egyre törékenyebben dadogom:

Ki találhat helyettem haza?

Senki se hallott tegnap se,

senki se hegedült szívembe,

angyal se sírt a vállamon,

senki se lát meg semmit se,

senki se hallott semmit se,

senki se tudja, élek-e.

Hát persze, hogy hallgatok!

Meg se kérdezem magamtól

mért nem szeretem jobban

a Megváltót, mint a megváltottakat.

S miért kell jóságunk és romlottságunk

elviseléséhez irgalmad, Istenem.

Milyen idő van?

Se ilyen, se olyan?

Csupa elégedetlen arcúak

jönnek-mennek a ház előtt

szégyentelen a szenvedéstől

szótlanul vagy hangosan

önmagukat sem kérdezik:

– Ezek is magyarok?

– Mint a macskám, akinek enni adok.

Valahol disznókra vadászó fiaim

a szeretetükért szeretném,

hogy eltaláljanak haza.

Ha még hagynák magukat egy kicsit.

De már felnőttek szegények nagyon.

Saját ablakukon néznek messzire

fényesen, hosszan és vakon.

Ide űztek a világ végire,

s nem tudhatom,

lesz-e még otthonom e föld,

szerethetem-e népem és hazám,

e könyörtelen közönyben,

örökös veszedelemben

dögvész, pára és árnyék a sors.